**GOVOR IGRALKE IN PESNICE SAŠE PAVČEK OB SPOMINSKEM SREČANJU »PARTIZANSKE VRHE – SPOMENIK SVOBODI IN DOMOLJUBJU«**

**na proslavi na Velikem Polju 17. 6. 2012 pred spomenikom narodne junakinje Mihaele Škapin – Drine**

*Spoštovane vaščanke in vaščani Velikega polja, drage borke in borci, spoštovane državljanke in državljani Republike Slovenije, dragi prijatelji, cenjeni gostje in nastopajoči! Dragi otroci, lepo pozdravljam tudi vas!*

Biti med vami je zame velika čast in velika odgovornost. Zaupali ste mi slavnostni govor, čeprav nisem vešča političnega jezika.

Nisem družboslovka, ne obramboslovka, ne politologinja, ne zgodovinarka, sem pa borka za svetlejše življenje in verjamem v medsebojno povezanost med ljudmi. In ne glede na to, kaj delam in kako doživljam svet, se mi zdi smiselno le to, kar lahko delim z drugimi; kar lahko tu in zdaj delim z vami.

»Naključja ni, je le ključ, ki odpira vrata srečanju.« sem napisala v eni od svojih pesmi. Beseda srečanje nosi v sebi besedo sreča. Pazila bom, da današnje sreče ne skalim. Kajti ni samoumevna. **Da si srečen, moraš biti najprej srčen.** Narodna junakinja Drina je imela srčnost in moč. Z vero, voljo in odločnostjo je znala prenašati nadčloveške napore, bodriti soborce, skupaj z njimi slediti cilju: svoboda! Danes se nam zdi skorajda samoumevna. Pa ni. Zanjo se je bilo potrebno pred 70 leti boriti, danes je mir in svobodo potrebno ceniti. Kajti lahko nas ne bi bilo, lahko bi bila tu druga država, drugi ljudje, lahko bi bili Sloveci izbrisani iz zemljevida, razseljeni, poteptani, preimenovani, poimenovani z besedo Sclavus – Slovan - sciavo - suženj, hlapec. A tako, kot vidimo, ni in tudi v bodoče ne bo.

Svobodo je treba spoštovati, kajti svoboda je pravica, da živimo v skladu s pravili in zakoni. Svobodo je treba negovati, kajti svoboda je zato, da jo dajemo v enaki meri tudi drugim.

Tu sem, da se ob kipu Mihaele Škapin Drine poklonim njenim dejanjem, njenim padlim sestram in bratom, ter spominu vseh udeležencev NOB, tako partizanov kot tudi drugih žrtev vojnega nasilja, internirancev, izgancev in zlasti vseh žensk, ki so plemenito sodelovale v boju proti fašizmu.

Dovolite, da se ob tem spomnim tudi svojega ženskega rodu.

Ime mi je Saša, z velikim ponosom nosim mamimo partizansko ime. Verjamem, da mi prinaša srečo in trdnost. Moja mama je še ne štirinajstletna odšla v partizane kot kurirka Varnostno obveščevanega bataljona za Trst in je bila med osvoboditelji Trsta, zato verjamem, da je njen pogum tudi v mojih genih. Verjemem, da je v meni tudi neuklonljivost moje none, ki je bila zaradi aktivizma v Antifašistični zvezi žena zaprta v zloglasnem tržaškem zaporu Rižarna. Tudi zaradi njiju tembolj cenim moč slovenskega naroda, primorskega ljudstva, da je rekel ne fašističnemu okupatorju in njegovemu načrtu likvidirati slovenski narod, iztrebiti slovenski jezik in kulturo, razseliti primorsko ljudstvo, ga deportirati v italijanska taborišča, potujčiti slovenska imena.

Počaščena sem, se lahko ob današnji priložnosti poklonim tudi najvišjim etičnim načelom: spoštovanju svetosti življenja, pieteti do mrtvih, dostojanstvu živih.

Žrtve niso in ne smejo biti zaman. Nič etično vrednega in moralno visokega ne sme in ne more biti zaman. Za ta načela si je treba nenehno prizadevati. Vsak najprej pri sebi, si rečem sama in nato skupaj, manj preračunljivo, kot nas uči današnji čas kapitala, manj sebično, kot narekuje diktat hipnega uspeha. Manj surovo. Nikakor ne z agresivno brutalnostjo, ki je vse več.

Prerodimo našega duha, lahko smo bolj pogumni in živimo z več upanja, kajti vedno je možno nekaj na novo začeti, in to z dejanjem, ki ne ukinja zgodovine, kajti zgodovina je naša preteklost, sedanjost in prihodnost, steber zgodovine pa je vselej tudi odpuščanje in obljuba - pogodba, ki nam zagotavlja pravni red ter spoštovanje le-tega. Odpuščanje krivic, ki jih vsaka vojna neprizanesljivo poseje med ljudi, je osvobajajoče za tistega, ki odpušča in za tistega, ki mu je odpuščeno.

Nujno je spoštovanje in sodelovanje med nami, državljani Slovenije, našimi sosedi in z drugimi narodi; le strpnost med ljudmi in jasna vizija skupnega napredka imata vrednost in smisel. Jasno vizijo pa, vsaj po mojem mnenju, najbolj kalita strah in sebičnost. Samo nenehno osvobajanje od teh spon lahko rodi svobodno kreativnost in napredek.

Vprašam se, kaj je vodilo 21 letno dekle Mihaelo Škapin, da postala partizanka Drina in je 2. feb. leta 1943 vstopila v 1. kraško partizansko četo Južnoprimorskega odreda, iz katerega je bila ustanovljena brigada Simona Gregorčiča, kasneje pa Gradnikova brigada?

Zakaj je Drina premagala strah? Zakaj je po svoji volji ter odgovorno stopila v aktiven boj zoper fašizem? Je bil to res samo gon po preživetju?

Za tako velike podvige bi bilo to premalo. Borba za preživetje lahko sproži tudi drugačna, veliko bolj udobna dejanja: lahko rodi tiho sprijaznjenje z usodo, umik, vdajo, izkazovanje pokorščine zavojevalcem, hlapčevsko poslušnost okupatorju, neodločenost, čakanje na mestu in skrivanje za t. i. pacifizem ter objokovanje lastne nesreče.

Toda to mlado dekle je bila človek dejanja. Sledila je svojemu klicu, delovala z notranjo močjo, da se zoperstavi zlu. Z instinktom, da najde izhod iz nevzdržnega stanja. Ni preslišala tega glasu, marveč je delovala brez zadržkov, brez zagotovil zmage, brez kalkulacije: »Kaj se izplača? Kdo povrne moj angažma? Kaj bom dobila v zameno?«

Iz nje je žarela spontana volja po svobodi!

Zato je ravnala po svoji **vesti in s presežkom vere,** da dela prav! Prav - ne le za svojo korist, ne za svojo slavo, ne za svoje bogastvo. Delovala je za vnaprej!

**Tvegala je**, ker je želela drugačno življenje. Ni si pustila ukazovati, ni pustila, da jo poteptajo in izničijo. Delala je z močjo **prepričanja vase in zaupanja v soljudi.** Ni čakala na čudežno pomoč od drugod, marveč je svojo usodo vzela v svoje roke. Zato je zmagovalka, zato je naša junakinja, simbol nesebičnosti in vere v plemenitost slovenskega duha.

Ni naključje, da danes stojimo pred spomenikom kiparja Jožeta Pohlena, ki je izklesan iz kamna. Kamna, ki je tu od vekomaj in bo vekomaj. Pa mi? Bomo ostali, ali izginili? Ostali kot drobno zmleto in pohojeno kamenje, ali bomo kamnit kraški temelj bodočim rodovom? Zakaj ne bi bili kot ta Pohlenov s soncem obsijan lep istrski marmor?

Imamo veliko srečo, živimo v miru, nam danes ni treba v smrt, ni nam treba darovati svojega življenja za našo ohranitev, za našo dobrobit in dobrobit naših otrok. Če bomo vsaj nekaj plemenitih Drininih značajskih lastnosti našli v sebi, jih vsakodnevno negovali, njih nesebično delili, ohranjali pokončnost, iskren srčni pogum in požrtvovalnost, se rešili strahu in jadikovanja, bomo obstali.

Poglejmo še, kaj se je zgodilo dan pred Drinino smrtjo 14. nov. 1943.

Kulturnik Vojkove brigade je v Žirovskem vrhu srečal komisarko Drino, ko je soborcem prala perilo, prosila ga je, naj v glasilu Vojkove brigade objavi njeno pesem, ki priča, da je kljub trdemu in borbenemu značaju nosila v sebi veliko notranjo občutljivost čuteče ženske.

Bližala se je nemška ofenziva, 15. novembra je navsezgodaj naletaval sneg, dolge kolone premočenih borcev so se umikale iz Žirovskega vrha. Pod streli dumdum krogle, ki je sicer prepovedano orožje, je ob Kremžarjevi domačiji padla Drina. Umirala je sama, nanjo je naletaval sneg, našli so jo dan pozneje, izpod snega je gledalo le njeno koleno.

Drinino pesem lahko še vedno beremo in se zamislimo nad vrednostjo tiskane besede. Vrednostjo slovenske knjige. Če vemo, da je bila dan pred usodnim strelom v Žirovskem vrhu partizanska gledališka predstava, si lahko rečem le, duh je neuklonljiv, potreba po umetniški izpovedi premaga ovire in je steber narodovega duha.

**Zmagovalec je tisti, ki je na strani obstoja civilizacije, noben družbeni red pa nima obstoja brez umetnosti in kulture. Naroda brez kulture ni! Naroda brez umetnosti ni!** Želim naj pod snegom današnjih razmer, ki žal ne izkazujejo pozitivnega odnosa in zaupanja v umetnost in kulturo, ne zmrzne umetniški navdih, umetniška izpoved, darovanje duhovnega bogastva ljudem, da jih oplemeniti in nasiti z vrednostjo in lepoto vseh umetniških stvaritev.

Nekateri pravijo: »Od zgodovine se nič nismo naučili.«

Sama pravim, naučimo se tistega, kar si sami dovolimo od nje naučiti. Izbira je naša.

Najslabši nauki zgodovine govorijo: maščuj, ubijaj, kot so ubijali, uniči, ponižuj, kot si bil ponižan, blati, kot so te oblatili, obsojaj in razdiraj! In večjega brezna in mraka si ne morem zamisliti.

Najboljši nauki pravijo: zgradi, kar je porušeno, spoštuj, kar je bilo dobrega narejeno, ohranjaj, kar ti je bilo zaupano, neguj, kar ti je bilo darovano, odpuščaj, bodi solidaren, potrpežljiv, ceni, spoštuj in poslušaj sočloveka, pogovarjaj se z njim, bodi složen in prijateljski, zanesljiv, verjemi v svoje in v skupno delo, v znanje, napredek, umetnost, kulturo; spodbujaj in verjemi v mlade, daj jim možnost, da se razživijo, naj se veselijo življenja v svobodi, kajti vojna, ta največja zabloda človeštva je zlo, ki prinaša krivico. Veliko krivic in veliko trpljenja. Zlo pa se ne odpravlja z zlom. Krivice ne z maščevanjem.

Zato današnje krizno obdobje vidim kot čas za poglobitev medsebojnih odnosov. Za popolno ukinitev in preprečitev pohlepa in ropanja. Vidim možnost, da se otresemo brezglave panike in strahu, da bo šlo vse po zlu, za ustavitev malodušja.

**Danes je čas za temeljno samoizpraševanje** nas vseh in vsakega posameznika.

Za presojo dosedanjih ravnanj, iskrenega in samokritičnega prisluha sebi in zavzetega poslušanja drugih, poskusa vživetja v problem drugega, za pomoč sočloveku, saj je socialnih stisk vse več in preveč.

Današnji čas nam narekuje pospešeno skrb za ohranjanje narave in povezanosti z njo, ohranjaje medgeneracijskega sožitja, zaupanja v žensko intuicijo in njeno moč za ohranjanje vsakršnega življenja, spoštovanje njene pameti in občutljivosti, njene sposobnosti celostnega pogleda na življenje. Današnji čas kliče po spodbujanju mladih vse od igre do samostojnega življenja, zaupanje v njihove sposobnosti, njihovo fantazijo. Boriti se moramo proti begu možganov. Spodbujajmo naše želje, radovednost, smelost, vero v naše sanje, ki se z našim lastnim delom lahko uresničijo. Nenazadnje in končno: spoštujmo pravne zakone, kajti le - ti nam zagotavljajo svobodo in pravičnost. Bodimo pobudniki medsebojno podpirajočega dialoga. Zastavimo si temeljna vprašanja, kam, kako dalje?

Hvaležna sem vsem, ki spoštujete etična načela in jih postavljate pred lastne interese, tudi vsem vam, ki vsakodneno skrbite za okolje, za svoje in tudje zdravje, za vedrino in nenazadnje za humor, ki naj nam da veselo distanco do našega lastnega početja, da ne bomo, kot pravi moj igralski kolega Tadej Toš, zaradi 'šparanja' ugasnili še lučko na koncu tunela.

Drina je dala svoje življenje za ideale. Za idejo o svobodi. Ta je postala naša resničnost. Več od tega, da daš svoje življenje, se ne da.

Edino dejstvo na tem svetu je, da smo in bomo odšli. Za to, nam ni treba ničesar storiti. Vmes je življenje. Za vsakega posameznika drugačno, za vsakega posamezika enako dragoceno in vredno naše pozornosti in spoštovanja. Zato ni vseeno, kako ravnamo z lastnim življenjem in s tujimi življenji. Življenje je najvišja sila, najvišja vrednota in največji blagor. Življenje je zato, da se ga živi. Človek, ki ne daruje in ne deluje, samo životari. A življenje je čudež!

Radostimo se ga. Ne poneumljajmo ga, ne zamenarjajmo naših naravnih danosti, talentov, moči ustvarjanja, našega znanja, izobraževanja, naše znanosti, umetnosti, kulture, športa, veselja do gibanja. Nikar ne preslišimo naše intuicije! Voljo do ustvarjalnega, pokončnega življenja s smislom in radostjo si ne smemo vzeti, krepimo to voljo, pomagajmo si in vrednejše bo naše bivanje.

Hvala.